Lasbrief uitgereik vir ANC-raadslid se inhegtenisnemingBongo Nombiba (Foto: Raahil Sain/African News Agency/ANA) ŉ Lasbrief is uitgereik vir die inhegtenisneming van ANC-raadslid en veroordeelde bedrieër Bongo Nombiba. Nombiba (43) is verlede jaar skuldig bevind op aanklag van bedrog en geldwassery en hy is in die handelsmisdaadhof in Port Elizabeth effektief tot vyf jaar tronkstraf gevonnis. Hy het R20 000 verduister van die Nelson Mandelabaai-munisipaliteit uit ŉ diskresionêre fonds wat vir ŉ nieregeringsorganisasie in ŉ informele nedersetting bestem was. Die raadslid het hom daarna tot die hoogste hof van appèl gewend, maar die hof het in Februarie sy aansoek om verlof tot appèl van die hand gewys. Nombiba kon daarna die regterpresident van die hoogste hof van appèl nader om die besluit te heroorweeg, maar wou nie kommentaar lewer of hy dit wel sou doen nie. Hy het ŉ maand gehad om sy dokumente in te dien, maar het versuim om dit te doen. Kapt. Anelisa Feni, woordvoerder van die Valke, het gesê Nombiba moes Vrydag reeds by die landdroshof in Port Elizabeth aangemeld het, maar hy het na bewering na-ure opgedaag. Feni het gesê Nombiba is deur die ondersoekbeampte gewaarsku om Maandag weer by die hof te wees, maar hy het versuim om op te daag. Die lasbrief vir Nombiba se inhegtenisneming is Dinsdag uitgereik, het Feni bygevoeg.